چنانچہ انھوں نے اسکندریہ کی رومی آبادی سے خط کتابت کرکے اس کو بغاوت پر آمادہ کر لیا اوران کی مدد کے لیے قسطنطنیہ سے عظیم الشان لشکر بھیجا ، لیکن قبطی آبادی میں اس میں کوئی حصہ نہیں لیا اور مقوقس صلح پر قائم رہا ، حضرت عمرو بن العاص رضی اللہ تعالیٰ عنہ کو معلوم ہوا تو وہ مقابلہ کو نکلے دونوں میں سخت معرکہ ہوا رومی شکست کھا کر اسکندریہ کے اندر داخل ہو گئے ، مسلمانوں نے شہر کے اندر داخل ہوکر جہاں تک ہو سکا مارا ، منویل حضی رومی سپہ سالار مارا گیا ، جب یہاں بھی پناہ نہ ملی تو اسکندریہ سے نکل کر بھاگے اور چونکہ قبطیوں نے ان کا ساتھ نہیں دیا تھا ، اس لیے جذبہ انتقام میں ان آبادیوں کو لوٹتے ہوئے نکل گئے ، بدحواسی میں اپنے حامیوں کو بھی تاخت و تاراج کر دیا،جب مسلمانوں کا کامل تسلط ہو گیا تو قبطی حضرت عمرو بن العاص رضی اللہ تعالیٰ عنہ کے پاس فریاد لے کر آئے کہ رومیوں نے ہمارا سارا مال و متاع لوٹ لیا ہے ، ہم نے مسلمانوں سے بغاوت نہیں کی تھی ، اس لیے ہم کو واپس دلایا جائے ، انھوں نے شناخت کرا کے جن جن لوگوں کا مال تھا واپس کرا دیا اور آئندہ بغاوت کے خطرہ سے بچنے کے لیے اسکندریہ کی شہر پناہ تڑوادی ۔
Entity: اسکندریہ — Type: /location/city, /location